
EMLÉKEZTETŐ

A Győr-Moson-Sopron Megyei Mérnöki Kamara Elnökségének 2009.11.16. napján tartott elnökségi üléséről. 

Az ülés helye: 
AÉSZ Vagyonkezelő Kft. Győri Kirendeltsége (Győr, Csaba u. 16.) Mérnöki Kamara Hivatali helyisége (II. emelet 201/a. sz.)

Jelen vannak: 

Mellékelt jelenléti ív szerint

Az Elnökségi Ülés határozatképes. Jelenlévők a napirendet elfogadták és az ülés a napirend megvitatásával folytatódott. 

Az Elnökségi Ülés napirendje. 

1. Aktuális Mérnöki Kamarai kérdések megbeszélése

· Beszámoló a Magyar Mérnöki Kamara 2009. 11. 11-i elnökségi üléséről.

Kovács István elnök előterjesztésében

· Új jogosultságok, és a tevékenységek folytatásához szükséges feltételek

Kovács István elnök előterjesztésében

· Megszüntetett jogosultságokkal kapcsolatos MMK Elnökségi határozat 

Kovács István elnök előterjesztésében

· Szakmai továbbképzések megyei helyzete, UNIVERSITAS Kft.-vel való kapcsolattartás

Bukovics János – Dr. Neiger Róbert előterjesztésében

2. Területi / Tagozati minősítési szabályok alkalmazási kérdései, MMK 43/2009. számú Elnökségi határozatának megvitatása.

· Elnökség, megyei Minősítő Bizottság

3. 2010-es Tisztújító Taggyűlés Jelölő Bizottságának felállítása.

· Elnökség. 

4. 2010. évi Megyei Mérnök Bál megtartásának-megszervezésének megbeszélése.

· Elnökség

5. Tagfelvételek, engedélyek, fellebbezések. 

Dr. Bakos Ágnes titkár

6. Egyebek.

1. Aktuális Mérnöki Kamarai kérdések megbeszélése

Beszámoló a Magyar Mérnöki Kamara 2009. 11. 11-i elnökségi üléséről.

Kovács István: 

Kihelyezett elnökségi ülés volt Kecskeméten. Kiemelt feladattá tették Kecskeméten a közlekedésfejlesztést, pozitív hangulat van a Mercedes Gyár odatelepülése miatt. Feladattá tették a német nyelv oktatásának kérdését. Ami nagyon érdekes volt, az az érdeklődés a Mérnök Műhely iránt. Büszkék lehetünk rá, hogy ezt mi kezdeményeztük. Az országos főépítészi kollégium is fölvette a kapcsolatot ez ügyben a kamarával. 

Fontos napirend volt a Mérnök Újság. Hét felkérésre öt pályázat érkezett be. A pályázatok mindegyike magasabb ajánlat volt, mint amibe most kerül a Mérnök Újság. Végül is két pályázóval folytatnak személyes tárgyalásokat. 30 millió Ft/év összeget akar a kamara a Mérnök Újságra fordítani, amit mindkét pályázó vállalt. Holnapután fél 10-kor lesz egy elnökségi ülés, ahol döntés születik.  

Új jogosultságok, és a tevékenységek folytatásához szükséges feltételek

Kovács István:

E-mail útján elküldtem az érintetteknek a jogosultságokkal kapcsolatos szabályozás módosítását tartalmazó jogszabályokat és kamarai rendelkezéseket. Kiemelten hívom fel a figyelmet az ügyintézési határidő változásával kapcsolatos közigazgatási eljárási törvényi rendelkezésekre, illetve arra, hogy az ügyintézési határidő elmulasztása az eljárási díj visszafizetésének kötelezettségével jár. 

Dr. Bakos Ágnes:

Az ügyintézési határidőt nem a mi hibánkból nem tudjuk tartani. Ennek különböző okai vannak, amire nincs ráhatásunk. Egyrészt, ha az ügyfél hiányosan adja be a kérelmét, a jogszabályban előírt 15 napos hiánypótlási határidő alatt a hiányokat nem is tudja pótolni. Ennek oka az, hogy legtöbbször a jogosultsági vizsga hiányzik, amit 15 nap alatt nem tud megszerezni a kérelmező. Ilyenkor vagy elutasítjuk a kérelmet, vagy határidő hosszabbítást adunk. Ez utóbbit azonban csak az ügyfél kérelmére lehet engedélyezni. A kötelezően tagozati minősítésre küldött kérelmek esetében eleve nem tartható a határidő. 

Kovács István:


A minősítések idejére fel kell függeszteni az eljárást. 

Szabó Péter: 

Mi a helyzet jogosultságok meghosszabbítása esetén azokban az esetekben, ahol korábban korlátozott jogosultságot állapítottunk meg a kérelmezőnek és most – jogszabály változás folytán – nincs lehetőség a teljeskörű jogosultság megállapítására, a korlátozott jogosultságok pedig megszűntek? 

Dr. Neiger Róbert:

Ha megnézzük az utóbbi időben a jogosultságokra vonatkozó jogszabályokat, teljes a káosz. 
Kovács István:

A megszüntetett jogosultságokkal kapcsolatban van elnökségi határozat. A megszűnt szakértői jogosultságok 2-3 ezer szakértőt érintenek.  Mindent el kell követni, hogy ezek a szakértők a kamara kötelékébe maradjanak. A kamara azt ajánlja fel, hogy tartsa fenn a kamarai tagságát, vesse alá magát a kamarai kötelezettségeinek és a kamara ennek fejében nyilatkozatot ad arról, hogy az illető mérnök a kamara tagja, munkáját a minősítési ügyrend szerint végzi és a munkájánál az etikai szabályzat szerint jár el. 

Szabó Péter: 

Minden szakértőt át tudunk sorolni, aki megfelel a jogszabályi feltételeknek. 

Kovács István: 

Várjuk meg az elnökségi határozatot és aszerint járjunk el. Választ, véleményt, állásfoglalást kell kérni Szőllőssy Gábortól és a jogosultságok elbírálási szabályzatának aktuális verzióját el kell kérni. 
A beruházás-lebonyolítói jogosultságot a kamara adja ki, de nem kíván a jogosultsághoz a jogszabály kamarai tagságot. A vizsgaanyag elkészül december végére. Februártól megkezdődhetnek a vizsgák. Ha ma kér jogosultságot valaki, be kell fogadni. 

Szakmai továbbképzések megyei helyzete, UNIVERSITAS Kft.-vel való kapcsolattartás

Kovács István:
A szakmai kötelező továbbképzéseket a tagjaink részére szakmánként és alkalmanként 120.000,- Ft ellenében vállalják. A kötelező továbbképzést a kamara ingyen megrendezi évente egy alkalommal. Akinek ez nem felel meg, rendelkezésre áll az UNIVERSITAS távoktató rendszere, ehhez azonban a kamara tagonként 1.000,- Ft támogatást ad. Az UNIVERSITAS-nak ennyivel kevesebbet kell fizetni. 
Javasolom, hozzunk határozatot arról, hogy a műszaki ellenőrök, felelős műszaki vezetők részére hozzájárulunk-e a tanfolyamhoz. 

41/2009. (XI.16.) GYMSMMK Elnökségi határozat
Az Elnökség egyhangúlag úgy határozott, hogy a kamarai tagsággal nem rendelkező műszaki ellenőrök és felelős műszaki vezetők továbbképzéséhez a Győr-Moson-Sopron Megyei Mérnöki Kamara hozzájárulást nem tud biztosítani.
2. Területi / Tagozati minősítési szabályok alkalmazási kérdései, MMK 43/2009. számú Elnökségi határozatának megvitatása.

Kovács István:

A szóban lévő határozat a 11/2007. számú határozat részbeni módosítását jelenti. A tervellenőrök miatt kellett módosítani a határozatot. A szakmai gyakorlati idő színvonalának meghatározása tagozati minősítő bizottsági feladat lett. Amennyiben a területi kamara eltérő határozatot kíván hozni, azt egyeztetnie kell a tagozattal. 

A határozat-módosítás nagy hullámokat kevert az országos tagozatok és a területi kamarák között. Mindenki magának szeretné megkapni a teljes minősítést. Februárig megfigyelés alatt tartandó határozatként ez érvényben lesz, akkor újra tárgyalás alá kerül a minősítés.  

Csejtei György:
Az itt folyó minősítési munka nagy előnye, hogy ismerik a személyeket. Nem értem, hogy miért kell ezen ennyit vitatkozni. 

Gyurkovics Zoltán.

Ide is mindig visszaköszön a budapesti vízfejűség. Azt botrányosnak tartom, hogy nincsenek generális szabályai a minősítésnek. Nem lehet kivételes szabályokat hozni. 

Szabó Péter:

A szakcsoporti minősítéseket értéktelennek ítéltem. Nem tartom rossznak a tagozati minősítést, mint tanácsadó szervezetet. Meg kellene találni azt a módszert, hogy hogyan tud ez a két minősítés együtt működni. 

Kovács István:

Van olyan tagozati javaslat, hogy a minősítő bizottság komplex legyen. 

Szabó Péter:

A probléma ott van, hogy a minősítési szabályokat kell ismerni. A tagozat is mellékvágányon van. Sajnos nincs lehetőség a tevékenység értékelésére, a minősítés a jogszabályi feltételek megvizsgálására szorítkozik. 

Kovács István:

Kérdezem, hogy elfogadható-e a minősítésnek az a rendszere, hogy a szakértői és a tervellenőri jogosultság minősítése a szakcsoportnál történjen. 

Szabó Péter: 

Nem fogadható el. A tagozat arra vonatkozóan állíthatna föl kritériumokat, hogy extrém esetben mikor tekinthető a végzettség szakirányúnak és vitás esetben elfogadható-e a szakmai gyakorlat. 
Csejtei György: 

Nem fogadható el számomra, véleményem szerint csak bonyolultabbá és életidegenné tesszük a saját helyzetünket. 

Kovács István:

Szerintem várjuk meg, hogy márciusban mi fog történni. 

Koch Péter:


Szerintem pedig a véleményünket közölni kell. 

Elnökségi Állásfoglalás:

Az Elnökség megvitatta az MMK 43/2009. számú határozatát és az alábbi állásfoglalását teszi közzé. A kérelmező mérnököket a Győr-Moson-Sopron Megyei Kamara helyben tudja minősíteni. Minősítő Bizottságunk, mind a tervezői, mind a tervellenőri engedélyezési ügyekben el tudja végezni a minősítést. Azokban a ritka esetekben, amikor egy ügyet kérdésesnek tartunk, ki fogjuk kérni az országos tagozat véleményét. A szakértői jogosultságok minősítését megfelelőnek tartjuk országos szinten. A tervellenőrzés szakmai színvonala azonban a területi kamaránál jobban megítélhető és értékelhető. 

A Győr-Moson-Sopron Megyei Mérnöki Kamara alapelvként kezeli a következőket: Az MMK számos, szerteágazó feladatához tartozó belső szabályzat, határozat fontos kritériuma, hogy azok a tagság részére könnyen áttekinthetők, egyszerűek legyenek. Ezzel a felfogással és ezirányú tevékenységgel a Kamara kivívhatja a tagság elismerését és szimpátiáját. 
Dr. Bakos Ágnes:
Eszes Tibor teljeskörű tartószerkezeti tervezési jogosultság iránti kérelmét – szakirányú végzettség hiányában – elutasító határozattal kapcsolatban korábban már felmerült, hogy három esetben teljeskörű jogosultságot állapítottunk meg olyan kérelmezőknek, akik ugyanúgy nem rendelkeztek a jogszabály által megkívánt egyetemi végzettséggel. A közigazgatási eljárási szabályok szerint a határozat kiadásától számított egy évig jogosultak vagyunk e döntéseket felülvizsgálni és a határozatokat saját hatáskörben visszavonni. Kérek erre vonatkozóan felhatalmazást az Elnökségtől. 

42/2009. (XI.16.) GYMSMMK Elnökségi határozat

Az Elnökség egyhangú határozattal felhatalmazza a kamara titkárát, hogy a teljeskörű tartószerkezeti tervezési jogosultságot (T-T) megállapító határozatokat vizsgálja felül és azokban az esetekben, ahol a kérelmező a jogszabályban előírt végzettséggel nem rendelkezik, készítse elő a jogosultságot megállapító határozat visszavonását, amennyiben a határozat visszavonása a közigazgatási eljárási szabályok szerint lehetséges. 

3. A 2010-es Tisztújító Taggyűlés Jelölő Bizottságának felállítása.
Az elnökség javaslatai alapján döntés született a Jelölő Bizottság felállításáról.
43/2009. (XI.16.) GYMSMMK Elnökségi határozat

Az elnökség öt fős jelölő bizottságot állít fel. 

A Jelölő Bizottság tagjai: Kadnár Béla, Szabó Csaba, Dr. Bárdi Pál, Lélek József és Dr. Lublóy Lászlóné. 
Tartalék: Kovacsics Zoltán, Horváth Vilmos és Gecser Béla.
4. A 2010. évi Megyei Mérnök Bál megtartásának-megszervezésének megbeszélése.

Kovács István:

A bál időpontja 2010.01.16. A RÁBA Szálló igazgatójától kérünk ajánlatot és a figyelemfelhívást a hírlevélre feltesszük. 

5. Tagfelvételek, engedélyek, fellebbezések. 
Dr. Bakos Ágnes titkár ismertette a tagfelvételi, ill. az engedély-kérelmeket.

Az Elnökség az alábbi egyhangú határozatokat hozta a kérelmek teljesítéséről.

44/2009. (XI.16.) GYMSMMK Elnökségi határozat

Az elnökség 4 fő felvételéről döntött. Az új tagok: Dr. Frank Norbert, Csapó Csaba, Takács László és Dávodi Ferenc.

45/2009. (XI.16.) GYMSMMK Elnökségi határozat

Jogosultságok ügyében előterjesztett kérelmek:

Meghosszabbítások:

Kovács István: 
G-T (Épületgépész tervezés)

Fertőszegi Ernő: 
G-T (Épületgépész tervezés)

Gyurkovics Zoltán: 
G-T (Épületgépész tervezés)


SZÉM-6 (Hő, villamos energia, kőolaj és gáz termelési, tárolási, szállítási célt szolgáló szakértés)


SZÉS-4 (Épületfizika szakértés)

Kreitli Mihály: 
SZÉM-6 (Hő, villamos energia, kőolaj és gáz termelési, tárolási, szállítási célt szolgáló szakértés)


SZÉS-4 (Épületfizika szakértés)

Takácsné Lehner Marianna: 
T-Th-T (Hídszerkezet tervezésére kiterjesztett tartószerkezeti tervezés)

Bukovics János: 
T-T (Tartószerkezeti tervezés)


SZÉS-1-T (Tartószerkezet /statika/ szakértés)


SZÉS-2 (Épületszerkezet szakértés)

Bukovics Jánosné: 
T-T (Tartószerkezeti tervezés)


SZÉS-1-T (Tartószerkezet /statika/ szakértés)


SZÉS-2 (Épületszerkezet szakértés)

Steiner László: 
SZASZ-4 (Építésgépesítés műszaki szakértés)

Dr. Hodossy László: 
V-T (Villamosmérnöki tervezés)


ÉT-EN-T (Energetikai tervezés)


HI-T (Hírközlési és mérnöki informatikai tervezés)



SZÉM-6 (Hő, villamos energia, kőolaj és gáz termelési, tárolási, szállítási célt szolgáló szakértés)


SZÉM-1-KÖ (Közlekedési szakértés)

Kovács János: 
T-T (Tartószerkezeti tervezés)


GT-T (Geotechnikai tervezés)


SZÉS-1-T (Tartószerkezet /statika/ szakértés)


SZGT (Geotechnika műszaki szakértés)

Továbbképzési kötelezettségből hiányzik. Ha megvan, utána megújítható:

Kálmán Éva: 
VZ-T (Vízimérnöki tervezés)


SZÉM-3 (Vízügyi szakértés)

Zimmer József: 
KÖ-T (Közlekedésmérnöki tervezés)


SZÉM-1-KÖ (Közlekedési szakértés)

Vezető tervezői címet kapott az MMK-tól →tervellenőrzés kiterjesztéséről határozatot hoztunk

Barcsai Éva Magdolna: 
KB-T-Tell (Tervellenőrzésre is kiterjesztett környezetmérnöki tervezés)

Péter András: 
KB-T-Tell (Tervellenőrzésre is kiterjesztett környezetmérnöki tervezés)

Bartal György: 
KB-T-Tell (Tervellenőrzésre is kiterjesztett környezetmérnöki tervezés)


VZ-T-Tell (Tervellenőrzésre is kiterjesztett vízimérnöki tervezés)

Dr. Kálmán László: 
KÉ-T-Tell (Tervellenőrzésre is kiterjesztett közlekedési építőmérnöki tervezés)

6. Egyebek.

Kovács István:
Múlt héten volt egy FB ellenőrzés, ahol szóba került az Egyetem területén beígért bérleményünk kérdése is. 
Bogár Zsolt:

Az Egyetem nem tud velünk bérleti szerződést kötni a pályázati előírások miatt. Ki kellene dolgozni valamilyen konstrukciót a használatra. 
Kovács István:
Megkérem a rektor urat, hogy találják meg a megállapodás jogi formáját. Ami az évzáró elnökségi ülésünket illeti, jó lenne a múlt évi különterem az Aranyszarvas fogadóban. Időpont: 2009.12.14. 12 óra. 
Bukovics János:

A rendkívüli elnökségi ülésen eléggé erőteljesen előjött az Eurocode-ok kérdése. Az Eurocode szabványok bevezetésének időpontja 2007. Az Eurocode szabványok bevezetése miatt a nemzeti szabványokat 2010. március 31-ig vissza kell vonni. Ha a tervező más szabványt alkalmaz, akkor a terv nem viselheti az erre utaló megjegyzést. 

Az Eurocode-ok lefordítás nélkül is megjelentethetők, azaz az angol nyelvű változat a hivatalos. 2010. március 31. után az Eurocode használata kötelező. Az MMK által kiadott tervezési segédlet csak akkor használható fel, ha az Eurocode-dal nem ellenkezik. 

- kmf. -


  / Dr. Bakos Ágnes/





   / Kovács István /

